Gedagte vir die dag: Groot, klein, sterk, swakFoto: john-loannidis/pixabay.com “Hy versorg sy kudde soos ’n herder. Die lammers maak Hy bymekaar in sy arms, en dra hulle naby sy hart. Skaapooie met lammers versorg Hy.” (Jesaja 40:11) “Hoe groot is God?” wou een van my kinders op ’n dag weet. “Hy is so groot dat Hy die hele wêreld in sy handpalm vashou,” het ek geantwoord. As ek reg onthou, het ek toe vir haar gelees uit Jesaja 40:12-17 wat digterlik mooi praat oor God se grootheid. Dit vertel hoe die Here al die water van die see in sy een hand afgemeet het. En hoe Hy die hemelruim met sy hand gemeet het. Die Here troon uit bo-oor al die nasies. Almal is soos stof voor Hom. Hy is onvergelykbaar met enige ander gode. Nogtans is God nooit te groot of te besig om klein mensies raak te sien nie. Hy buig graag in genade af na mense in nood. Die lewende God misbruik nooit sy almag om mense te domineer nie. In sy vryheid kies Hy om soos ’n herder tussen sy mense aanwesig te wees. Jesaja 40:11 vertel dat die Here sy volk soos lammetjies in sy arms optel. Dit is wie God is. Hy is so groot dat Hy die aarde in sy hand balanseer, maar Hy is ook so vol deernis dat Hy ons hulpgeroep hoor. Hy is nie ’n despoot wat sy wil op ons afdwing nie. Of wat alles en almal willoos beheer nie. Nee, Hy is die Here wat omgee. Hy is die goeie Herder wat sy skape ook in sy handpalm dra. Bron: Gereed vir vandag deur Stephan Joubert Uitgewer: Christelike Uitgewersmaatskappy/CUM